b'\n_START_ARTICLE_\nWeasel word\n_START_PARAGRAPH_\nWeasel word (\xc2\xabveselord\xc2\xbb, \xc2\xabhul frase\xc2\xbb) er en betegnelse for ord og vendinger som f\xc3\xa5r et villedende eller innholdsl\xc3\xb8st utsagn til \xc3\xa5 se riktig og tillitvekkende ut. Eksempelvis kan et vagt eller udokumentert utsagn komme til \xc3\xa5 se mer substansielt ut enn det faktisk er, og en tilsynelatende konkret p\xc3\xa5stand kan modereres, s\xc3\xa5 den reelt blir vag._NEWLINE_Weasel word benyttes til \xc3\xa5 fjerne oppmerksomheten fra ufullstendige eller motstridende opplysninger, s\xc3\xa5 p\xc3\xa5standen blir vanskeligere \xc3\xa5 argumentere mot. De brukes dessuten til \xc3\xa5 dempe virkningen av ladede eller kontroversielle utsagn. Brukes de bevisst, er det en form for spin.\n_START_SECTION_\nOpprinnelse\n_START_PARAGRAPH_\nBetegnelsen weasel word stammer fra engelske navnet for vesel. Veselen betraktes i folkemytologien som et listig og ondsinnet dyr. En vesel kan t\xc3\xb8mme et fugleegg for innhold gjennom et ganske lite hull, slik at egget fortsatt ser helt ut. Egget ser s\xc3\xa5ledes ut til \xc3\xa5 v\xc3\xa6re intakt, men er i virkeligheten tomt. P\xc3\xa5 samme m\xc3\xa5te kan veselord f\xc3\xa5 en setning til \xc3\xa5 se troverdig ut, selv om den ved n\xc3\xa6rmere analyse viser seg \xc3\xa5 v\xc3\xa6re innholdsl\xc3\xb8s._NEWLINE_Uttrykket opptrer f\xc3\xb8rste gang i Stewart Chaplins novelle Stained Glass Political Platform (utgitt i The Century Magazine 1900), hvor de omtales som \xc2\xabord som suger livet ut av ordene omkring dem, som en vesel som suger et egg og etterlater seg skallet.\xc2\xbb President Theodore Roosevelt tilskriver uttrykket Dave Sewall, som skulle ha brukt det i en privat samtale helt tilbake i 1879.'